.td_uid_2_61ae0b11d4658_rand.td-a-rec-img{text-align:left}.td_uid_2_61ae0b11d4658_rand.td-a-rec-img img{margin:0 auto 0 0} Fr Marcellino Micallef, id-Direttur tas-Soup Kitchen fi ħdan il-Kunvent tal-Franġiskani fil-Belt Valletta, qal li f'Malta hemm tliet mitt persuna li jgħixu fit-triq, ħames mija li m'għandhomx flushing fid-dar tagħhom u madwar 3,000 persuna qed jorqdu f'garaxxijiet. Dan qalu fil-programm ta' Andrew Azzopardi fuq 103 Malta's Heart fejn ġie diskuss l-irwol li għandha s-Soup Kitchen u l-importanza li wieħed jifhem min xiex jgħaddu l-persuni li jkunu vittmi tal-faqar. "Għandna Maltin li m'għandhomx karta tal-identità għal raġuni jew oħra. Dan ifisser li jekk dawn jiġrilhom xi ħaġa jew jisparixxu, ħadd ma jinduna," stqarr Patri Marcellino. Il-Professur Alexiei Dingli, li serva bħala s-Sindku tal-Belt għal għaxar snin u huwa l-Viċi Direttur tas-Soup Kitchen, kompla fuq kliem Fr Micallef u żied li hija faċli ma tindunax b'persuni li jgħixu barra u ddeskrivihom bħala "l-persuni inviżibbli tas-soċjetà". Aqra aktar fuq is-Soup Kitchen: "Is-Soup Kitchen hija knisja mingħajr gandlieri" – Fr Marcellino "Il-providenza tidher qabel titla' x-xemx" – Patri Marcellino Patri Marcellino sostna li l-ġenerożità tal-poplu Malti hija unika mad-dinja u qal li "l-providenza tidher qabel titla' x-xemx". Il-preżentatur fakkar kif, waqt żjara li għamel fis-Soup Kitchen, lemaħ raġel jifraħ għax, għall-ewwel darba f'ħajtu, kellu geyser biex jinħasel bl-ilma sħun. Prof. Dingli fakkar kif dan ir-raġel kien feraħ ukoll bi bozza li ngħata mis-Soup Kitchen u li kien għamel xi żmien iħuf fiż-żibel bil-lejl biex isib xi ħaġa x'jiekol. Madanakollu, it-tliet mistednin saħqu li qatt ma ġew minsija mill-Maltin u li l-maġġoranza tal-ikel ma jinxtrax minnhom għax ikun ngħata bħala donazzjoni. Louis Mallia, eks priġunier li llum jaħdem fil-qrib ma' Patri Marcellino, semma kif meta s-Soup Kitchen spiċċat bla ħalib u ma kellhiex biex tagħti lill-persuni, f'żmien qasir saret kunsinna kbira ta' ħalib. "Ma nistgħux indawru wiċċna lil hinn mill-persuni fil-bżonn" Prof. Dingli qal li min għandu l-privileġġ li jgħix f'dinja 'sheltered' għandu l-kapaċità li jinjora l-problemi tal-persuni fil-bżonn imma hu wissa li m'għandniex nagħmlu hekk. "Wieħed irid iżomm f'moħħu li ħafna mill-persuni li jżuru s-Soup Kitchen huma persuni mistħija u għalhekk nagħmlu minn kollox biex nimbuttawhom jaqsmu magħna l-problemi tagħhom," spjega l-Professur. Hu qal li dan marbut ukoll mal-istigma li teżisti meta wieħed ifittex l-għajnuna. Huwa minħabba dan li, kompla l-Professur, spiss jgħid lil kull min iżur is-Soup Kitchen li dan huwa biss parti mill-proċess biex eventwalment ma jibqax dipendenti fuq dan is-servizz. Patri Marcellino żied li ħafna persuni li jżuruhom fil-post isofri minn diffikultajiet fis-saħħa mentali tagħhom u spiċċaw f'solitudni totali. Skontu, waħda mill-aħjar mediċina li tista' ttihom dawn il-persuni hija widna li lesta tisma' u qalb li miftuħa għalihom. Mallia qal li hemm persuni li ħaffru l-qiegħ tagħhom stess u li dan huwa sintomu ta' soċjetà li ma tismax lin-nies fil-bżonn. Tista tara d-dibattitu kollu hawnhekk: Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61ae0b11d4ee4_rand.td-a-rec-img{text-align:left}.td_uid_3_61ae0b11d4ee4_rand.td-a-rec-img img{margin:0 auto 0 0}